Samarqandga Budapesht meri Ishtvan Tarlosh boshchiligidagi delegatsiya tashrif buyurdi

Bugun, 5-may kuni Budapesht shahri meri boshchiligidagi delegatsiya Samarqand shahriga tashrif buyurdi. Bu haqda “Zarnews.uz” xabar berdi.

Delegatsiya a’zolarini Samarqand temir yo‘l vokzalida viloyat hokimligi hamda keng jamoatchilik vakillari tomonidan kutib olindi.
Viloyat hokimi Turobjon Jo‘rayev Vengriya poytaxti rahbari Ishtvan Tarloshni qabul qildi.

O‘zaro muzokaralar davomida mehmonlarga Samarqandning sayyohlik salohiyati, amalga oshirilayotgan islohotlar haqida ma’lumot berildi. O‘z navbatida mehmonlar Budapesht shahrining geografik joylashuvi, turizm sohasidagi imkoniyatlari haqida so‘z yuritishdi.
Delegatsiya a’zolari Samarqand shahrining tarixiy yodgorliklari va diqqatga sazovor joylarini ziyorat qilmoqda.